b'\n_START_ARTICLE_\nAreena (pelisarja)\n_START_SECTION_\nPelaaminen\n_START_PARAGRAPH_\nPelaaja on gladiaattorijoukkueen manageri, jonka p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on ohjastaa joukkueensa nousemaan sarjatasoissa ja lopulta voittaa mestaruus. Pelaaja v\xc3\xa4rv\xc3\xa4\xc3\xa4 gladiaattoreita joukkueeseensa fantasiakirjallisuudesta ja peleist\xc3\xa4 tutuista roduista, joilla on omat vahvuutensa (kuten loitsut taitava parantaja tai kest\xc3\xa4v\xc3\xa4 zombie). Pelaajan teht\xc3\xa4v\xc3\xa4n\xc3\xa4 on huolehtia gladiaattoriensa koulutuksesta ja varustuksesta; l\xc3\xa4hitaisteluaseiden (nuija, kirves, miekka ja keih\xc3\xa4s) ohella gladiaattorit on mahdollista aseistaa pitk\xc3\xa4n kantaman aseilla (jousilla ja varsijousilla.) Aseiden ja haarniskojen lis\xc3\xa4ksi gladiaattorit voivat k\xc3\xa4ytt\xc3\xa4\xc3\xa4 taisteluissa taikoja, joilla ne voivat esimerkiksi parantaa vahingoittuneen joukkuetoverin tai h\xc3\xa4m\xc3\xa4t\xc3\xa4 vastustajaa._NEWLINE_Joukkueiden paremmuus mitell\xc3\xa4\xc3\xa4n taisteluissa, jotka pelaaja voi joko j\xc3\xa4tt\xc3\xa4\xc3\xa4 teko\xc3\xa4lyn hoidettaviksi tai ohjata vuoropohjaisesti jokaista gladiaattoriensa siirtoa ylh\xc3\xa4\xc3\xa4lt\xc3\xa4 p\xc3\xa4in kuvatussa n\xc3\xa4kym\xc3\xa4ss\xc3\xa4. Otteluissa menestym\xc3\xa4ll\xc3\xa4 pelaajan joukkue nousee korkeampiin divisioonin sek\xc3\xa4 ansaitsee rahaa ottelujen lipputuloista ja voittobonuksista. Pelaajan vastuulla on n\xc3\xa4iden varojen sijoittaminen edelleen joukkueensa kehitt\xc3\xa4miseen gladiaattorien kouluttamisen, uusien varusteiden ostamisen tai parempien gladiaattorien v\xc3\xa4rv\xc3\xa4\xc3\xa4misen muodossa. N\xc3\xa4iden lis\xc3\xa4ksi jatkuvan menoer\xc3\xa4n muodostavat my\xc3\xb6s joukkueen gladiaattorien palkat. Areena-pelit ovatkin yhdistelm\xc3\xa4 taktisia siirtoja otteluissa sek\xc3\xa4 joukkueen taloudellista hallintaa niiden ulkopuolella.\n_START_SECTION_\nHistoria\n_START_PARAGRAPH_\nPelisarja sai alkunsa Seppo Suorsan ideasta yhdist\xc3\xa4\xc3\xa4 jalkapallomanagerointi fantasiaroolipeliin. Suorsa julkaisi ensimm\xc3\xa4isen Areena-pelins\xc3\xa4 Commodore 64:lle vuonna 1991. Ensimm\xc3\xa4ist\xc3\xa4 Areenaa luukuun ottamatta pelisarjan pelit ovat saatavilla freewarena._NEWLINE_Tampereelle Museokeskus Vapriikkiin 2017 avattu Suomen pelimuseo sis\xc3\xa4llytti Areena 5:n 100 Suomalaista peli\xc3\xa4 -n\xc3\xa4yttelyyns\xc3\xa4 yhten\xc3\xa4 sadasta suomalaisesta tai suomalaiseen pelikulttuuriin voimakkaasti vaikuttaneesta pelist\xc3\xa4.'